b'\n_START_ARTICLE_\nPeru\n_START_SECTION_\nGeografi\n_START_PARAGRAPH_\nDe vestlige t\xc3\xb8rre slettene ved kysten (costa) er adskilt fra Amazonasregnskogen i \xc3\xb8st med Andesfjellene i midten.  P\xc3\xa5 grensen til Bolivia ligger Titicacasj\xc3\xb8en, den h\xc3\xb8yest beliggende seilbare sj\xc3\xb8 i verden. Det h\xc3\xb8yeste fjellet er Huascar\xc3\xa1n med 6768 meter. _NEWLINE_(Se ogs\xc3\xa5: Fjellkjeder i Peru)_NEWLINE_De st\xc3\xb8rste byene er (innbyggertall 2012: Lima (9\xc2\xa0886\xc2\xa0647), Arequipa (869\xc2\xa0351), Trujillo (799\xc2\xa0550).\n_START_SECTION_\nKlima\n_START_PARAGRAPH_\nI jungelen (Iquitos, Tarapoto, etc.) er det 25-38 grader \xc3\xa5ret rundt. Fjellomr\xc3\xa5det (Arequipa, Cuzco, Puno, etc.) har 23 grader om dagen og 0 grader om natten i gjennomsnitt. Ved kysten (Lima, Tumbes, Tacna) er det varmt og fuktig om vinteren (mai-august) med en middeltemperatur p\xc3\xa5 15-20 grader. Perus s\xc3\xb8r\xc3\xb8stligste del ligger i utkanten av Atacama-\xc3\xb8rkenen, og her er klimaet varmt og t\xc3\xb8rt \xc3\xa5ret rundt.\n_START_SECTION_\nDemografi\n_START_PARAGRAPH_\nPeru har en befolkning p\xc3\xa5 31,2 millioner (folketelling 2017)._NEWLINE_Ansl\xc3\xa5tt f\xc3\xb8dselshyppighet i 2018 er 17,6 pr. 1000 innbygger og d\xc3\xb8deligheten samme \xc3\xa5r er ansl\xc3\xa5tt til 6,1 pr. 1000 innbygger . Folketallet er forventet \xc3\xa5 n\xc3\xa5 40 millioner i 2050. I 2019 bodde 78,1\xc2\xa0% av befolkningen i urbane milj\xc3\xb8er . Str\xc3\xb8mmen av mennesker til byene skaper store sosiale problemer i Peru og folk mangler en plass \xc3\xa5 bo, utdanning og helsetilbud._NEWLINE_Peru er et multietnisk land som er bygget p\xc3\xa5 kombinasjonen av forskjellige menneskegrupper i l\xc3\xb8pet av 500 \xc3\xa5r. Indianerne befolket det peruanske landet mange \xc3\xa5rtusener f\xc3\xb8r de spanske conquistadorene kom. Spanjoler og afrikanere kom i store mengder i kolonitiden. De \xe2\x80\x9dblandet seg\xe2\x80\x9d med hverandre i tillegg til urinnv\xc3\xa5nerne. Etter Perus uavhengighet fra Spania i 1821 kom europeiske immigranter i flere b\xc3\xb8lger fra Italia, Spania, Frankrike, England og Tyskland. Etter 1850 kom arabere, kinesere og japanere.\n_START_SECTION_\nReligion\n_START_PARAGRAPH_\nI Peru tilh\xc3\xb8rer de fleste innbyggere den katolske kirke. Samtidig finnes mye okkultisme, og flere steder er kristen tro blandet opp med okkulte ritualer.\n_START_SECTION_\nF\xc3\xb8r-kolumbiansk tid\n_START_PARAGRAPH_\nPeru var hjemsted for forskjellige pre-inkakulturer, deriblant den eldste kjente kulturen p\xc3\xa5 det amerikanske kontinentet, Norte Chico sivilisasjonen som eksisterte mellom 3000 og 1800 f\xc3\xb8r Kristus. Funnene fra denne tiden omfatter blant annet byen Caral 200 km nord for Lima, og er den eldste byen som er funnet p\xc3\xa5 kontinentet. Den er datert til cirka 2600 f\xc3\xb8r Kristus. Nazcakulturen eksisterte fra omtrent 200 f.kr. til 600 e. Kr. Inkariket, som hadde sitt hovedsete i Cuzco, var det st\xc3\xb8rste riket p\xc3\xa5 amerikansk jord som spanjolene m\xc3\xb8tte.\n_START_SECTION_\nSpansk kolonitid\n_START_PARAGRAPH_\nPizarro n\xc3\xa5dde Perus kyst i 1527, men returnerte til Spania for \xc3\xa5 f\xc3\xa5 kongelig tillatelse til \xc3\xa5 erobre omr\xc3\xa5det med dets rike h\xc3\xb8ykultur.  Da han kom tilbake i 1532 var Inkariket i borgerkrig mellom de to br\xc3\xb8drene Hu\xc3\xa1scar og Atahualpa. Samtidig hadde sykdommer som europeerne hadde f\xc3\xb8rt med seg, s\xc3\xa6rlig kopper, allerede desimert befolkningen betydelig. P\xc3\xa5 kort tid lyktes det Pizarro \xc3\xa5 ta kontroll over hele Inkariket, og hele Peru var i 1538 under \xc2\xabconquistador\xc2\xbbenes kontroll. Det ble et visekonged\xc3\xb8mme i 1542 med Lima som hovedstad. Inkaene var likevel enda ikke helt beseiret; ikke f\xc3\xb8r 1572 var den \xc3\xa5pne motstanden nedkjempet i det geografisk uoversiktelige landet. St\xc3\xb8rre eller mindre oppr\xc3\xb8r var likevel hyppig i hele kolonitiden. Etterhvert ble Peru til det spanske administrasjonssenteret for det meste av det s\xc3\xb8ramerikanske kontinentet. Ved siden av sin administratiive betydning var landet produsent av gull, s\xc3\xb8lv og tekstiler som ble eksportert til Spania. _NEWLINE_Napoleonskrigene hadde ogs\xc3\xa5 innvirkning p\xc3\xa5 S\xc3\xb8r-Amerika med uavhengighetskriger i mange land. Peru, med sin lange tradisjon som spansk administrativ senter, ble rojalistenes sentrum p\xc3\xa5 kontinentet. Derfor kom uavhengighetsbestrebelsene i Peru forholdsvis sent, etter 1820.\n_START_SECTION_\nSelvstendigheten\n_START_PARAGRAPH_\nPeru erkl\xc3\xa6rte uavhengighet fra Spania den 28. juli 1821 takket v\xc3\xa6re en allianse mellom Jos\xc3\xa9 de San Mart\xc3\xadns argentinsk-chilenske h\xc3\xa6r og Sim\xc3\xb3n Bol\xc3\xadvars  storkolombianske h\xc3\xa6r. Likevel skulle det g\xc3\xa5 helt til 1824 f\xc3\xb8r den spanske visekongen endelig ble beseiret den 9 desember i slaget ved Ayacucho. Det var punktumet  for den spanske kolonitiden i S\xc3\xb8r-Amerika. Landet fikk ikke sin f\xc3\xb8rste folkevalgte president f\xc3\xb8r i 1827. Fra 1836 til 1839 var Peru og Bolivia forent i Peru-Bolivia-konf\xc3\xb8derasjonen, som f\xc3\xb8rst ble oppl\xc3\xb8st etter en v\xc3\xa6pnet konflikt med Chile og Argentina. I disse \xc3\xa5rene fortsatte den politiske uroen, og h\xc3\xa6ren var en viktig politisk faktor. I 1879  inngikk Peru og Bolivia igjen en allianse i kampen mot Chile i salpeterkrigen. Bolivia og Peru tapte krigen i 1883, og Peru tapte Arica til Chile. F\xc3\xb8rst p\xc3\xa5 begynnelsen av 1900-tallet ble det politisk stabilitet i landet. . Stabiliteten varte til den andre presidentperioden til autorit\xc3\xa6re Augusto Legu\xc3\xada 1919-1930. Urolige \xc3\xa5r fulgte, der et svakt demokrati fors\xc3\xb8kte \xc3\xa5 hevde seg mot milit\xc3\xa6ret og oligarkiet.\n_START_SECTION_\nMilit\xc3\xa6rdiktatur 1948-1979\n_START_PARAGRAPH_\nI 1948 tok milit\xc3\xa6ret makten i et kupp ledet av Manuel A. Odr\xc3\xada. Til tross for enkelte fors\xc3\xb8k p\xc3\xa5 \xc3\xa5 gjenreise demokratiet som i presidentvalget i 1962, forble milit\xc3\xa6ret ved makten. Milit\xc3\xa6ret var antikommunistisk og undertrykte meningsfrihet og andre borgerrettigheter, og korrupsjonen blomstret. P\xc3\xa5 slutten av 1970-tallet hadde d\xc3\xa5rlig \xc3\xb8konomisk styring f\xc3\xb8rt landet ut i krise. Milit\xc3\xa6ret var svekket og en ny demokratisk grunnlov ble skrevet.\n_START_SECTION_\nDemokrati etter 1979\n_START_PARAGRAPH_\nDen nye grunnloven ble innf\xc3\xb8rt i 1979 og demokratiske valg gjennomf\xc3\xb8rt \xc3\xa5ret etter. Perus problemer var ikke l\xc3\xb8st med dette. \xc3\x98kende internasjonal gjeld og inflasjon gjorde \xc3\xb8konomisk vekst vanskelig. Dyrking av og handel med narkotika og oppr\xc3\xb8rsbevegelser som den maoistiske Den lysende sti forstyrret en fredelig utvikling. Bedringen kom ikke f\xc3\xb8r presidentskapet til Alberto Fujimori (1990\xe2\x80\x932000). Til tross for en autorit\xc3\xa6r stil, korrupsjon og menneskerettighetsbrudd ble landet stabilisert og en positiv utvikling innledet. Han klarte ogs\xc3\xa5 \xc3\xa5 n\xc3\xb8ytralisere trusselen fra Den lysende sti. Fujimori m\xc3\xa5tte g\xc3\xa5 av i forbindelse med presidentvalget 2000 og flyktet til Japan. Han har senere blitt bragt tilbake til Peru og d\xc3\xb8mt for korrupsjon og menneskerettighetsbrudd. Etter Fujimori ble Alejandro Toledo valgt til president, landets f\xc3\xb8rste etnisk indianske president, etterfulgt av Alan Garc\xc3\xada i 2006. Under begge presidentene fortsatte landets positive utvikling. \xc3\x98konomien er blant de raskest voksende i S\xc3\xb8r-Amerika. Pedro Pablo Kuczynski ble president i 2016 og avsatt i 2018.'